[{"text_idx": "#000001", "text": "\u201cAntau\u0306 kelkaj jaroj la komitato de [la G\u0302eneva Esperanto-Grupo] La Stelo ekhavis la ideon eldoni kelkajn verkojn de konataj g\u0302enevaj Esperanto-au\u0306toroj kiel Claude Piron, Madeleine Stakian-Vuille kaj Henri Vatre\u0301. C\u0302i tiuj tri esperantistoj ne nur vigle agadis por la Esperanto-movado, sed ankau\u0306 funkciis kiel g\u0302iaj literaturaj vizitkartoj, do ili estas kvazau\u0306 neforgeseblaj steluloj de la g\u0302eneva Esperanto-grupo La Stelo, kiujn indas omag\u0302i\u201d, \u2013 tekstas la dorskovrilo de la libreto. Tute prave.\nMadeleine Stakian-Vuille (1910\u20132004) komencis lerni Esperanton en 1918, en 1930 fondis esperantistan koruson, poste laboris en UEA, ekde 1957 estris la menciitan grupon La Stelo kaj g\u0302isvivis la jaron 2004. Imagu: 85 jarojn en Esperanto!.. S\u0302i verkis, sub stranga pseu\u0306donimo Mad Mevo, klasikstilajn versaj\u0302ojn. Plejparto de ili, el 1930-aj jaroj, nun aspektas sufic\u0302e arkaike, ankau\u0306 la temoj (pri tutmonda unueco-frateco, amo al la verda stelo ktp.) banalig\u0302is, tamen kelkaj ankau\u0306 nun sonas fres\u0302e kaj c\u0302arme:"}, {"text_idx": "#000003", "text": "C\u0302eestas ankau\u0306 s\u0302ia interesa artikolo pri popolaj kantoj (presita en la revuo Esperanto, 1935)."}, {"text_idx": "#000004", "text": "Henri Vatre\u0301, pseu\u0306donime ankau\u0306 Henri Baupierre (1908\u20131998). Spertaj literaturs\u0302atantoj aprezas lian pastic\u0302aron Specimene (1962), \u201ckies stilparodioj pri kvardeko (!) da Esperanto-verkistoj pruvis la jaman maturecon de literaturo kun tiom da distingeble propraj voc\u0302oj\u201d (el Vikipedio). Nunaj legantoj, bedau\u0306rinde, ne tiom bone konas liajn verkojn; se brilajn novelojn Malkovro kaj La kimra Biblio oni povas legi interrete, liajn poeziaj\u0302ojn g\u0302is nun mi ne konis. Fakte, ili \u201csurfacig\u0302is antau\u0306 nelonge el subtegmenteja angulo, post preskau\u0306 duona jarcento. Ene de tiu poemaro fluge kaj flue rulig\u0302as la vortoj por doni voc\u0302on al emociplena kas\u0302ita amo\u201d, \u2013 skribas anonima libro-kompilinto. Alipag\u0302e pri la samo: \u201ctemas pri unika kolekto de pasiaj amokrioj el la 1960aj jaroj direktitaj al unu bela virino kun temperamento slava-itala, kiu siatempe ravis la esperantistojn per teatro kaj distro (c\u0302u vi konjektas, pri kiu temas? \u2013 VMel). Dum la adoratino evidente ne konfirmis lian ardon, Vatre\u0301 profunde intimig\u0302is kun la lingvo Esperanto, kreante specialajn delicaj\u0302ojn\u201d. Leg\u0302era stilo, liberaj, \u201cblankaj\u201d versoj \u2013 ne lau\u0306 mia persona gusto, sed s\u0302atantoj certe trovig\u0302os, nun tia formo estas lau\u0306moda, kvankam Vatre\u0301 verkis tion antau\u0306 multaj jaroj. Nur unu kurta versaj\u0302o estas klasike rimita, aliaj du \u2013 rimitaj neklasike, kaj krome c\u0302eestas proza miniaturo Portreto en la spegulo \u2013 lernu, kiel oni povas priskribi virinajn trajtojn, eble vi, samkiel mi, tuj rememoros la praantikvan Kanton de kantoj..."}, {"text_idx": "#000006", "text": "La libreto estas bona enhave kaj bela aspekte. Bedau\u0306rinde trovig\u0302as mistajpoj, iuj ec\u0302 g\u0302enas la komprenon (\u201cNi\u201d anstatau\u0306 \u201cNe\u201d sur p. 26). Nu, ec\u0302 Suno havas makulojn..."}, {"text_idx": "#000009", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000011", "text": "Musklaku la kovrilon por legi pliajn informojn."}]